BRATISLAVA 10. mája (SITA) - Za porušenie zákona týkajúceho sa ochrany maloletých v Televíznych novinách odvysielaných vlani v októbri uložila na dnešnom rokovaní Rada pre vysielanie a retransmisiu (RVR) spoločnosti Markíza - Slovakia 90-tisícovú pokutu. Aj ďalší príspevok, za ktorý sa licenčná rada rozhodla túto spoločnosť pokutovať sumou 30 tisíc korún, bol odvysielaný v októbrových Televíznych novinách. Za neprimeraný z hľadiska ochrany ľudskej dôstojnosti a ľudskosti označila RVR aj príspevok televízie Joj, ktorý odvysielala v Novinách vlani v novembri a uložila jej pokutu vo výške 40 tisíc korún.
Licenčná rada začala dnes správne konanie voči Slovenskej televízii (STV) pre možné porušenia zákona vo vysielaní programov Majstrovstvá sveta v ľadovom hokeji z 30. apríla tohto roka, Slovensko hľadá SuperStar z 30. apríla a 1. mája a v dvoch vydaniach relácie Reportéri, a to zo 16. februára a 2. marca. Správne konanie začala RVR aj voči spoločnosti MAC TV pre možné porušenia zákona pri odvysielaní športového spravodajstva televíziou Joj 4. marca.
Na dnešnom rokovaní schválila RVR zmenu licencie na rozhlasové vysielanie spoločnostiam D.Expres (Rádio Expres) a Okey Rádio (rádio Okey). Schválila tiež zmenu licencie na televízne vysielanie spoločnostiam Káblová televízia Bánov, Telecom TKR Vranov nad Topľou (TV B52), TV Poprad a Dúbravská televízia.
Agentúru SITA informoval Peter Voloch poverený riadením Kancelárie RVR.